Το κτήριο της Εταιρίας Μακεδονικών Σπουδών στη Θεσσαλονίκη, όπου στεγάζεται το θέατρο και η πινακοθήκη.
Η **Εταιρεία Μακεδονικών Σπουδών** (**ΕΜΣ**) επιστημονικός φορέας για την μελέτη της ιστορίας και του πολιτισμού της Μακεδονίας με έδρα την πόλη της Θεσσαλονίκης.

Ιδρύθηκε στις 29 Απριλίου 1939 από πρόσωπα της Θεσσαλονίκης που ανήκαν στον πνευματικό και εμπορικό κόσμο της χώρας. Σκοπός είναι η περισυλλογή και μελέτη παντός γλωσσικού, αρχαιολογικού, ιστορικού ή λαογραφικού υλικού που σχετίζεται με τη Μακεδονία. Αποτελεί νομικό πρόσωπο Ιδιωτικού Δικαίου. Η Εταιρεία διοικείται από εννεαμελές Διοικητικό Συμβούλιο. Έχει τύχει διάκρισης για το έργο της τόσο στο εσωτερικό όσο και στο εξωτερικό. Συγκεκριμένα, έχει τιμηθεί με το αργυρό μετάλλιο της Ακαδημίας Αθηνών και το χρυσό μετάλλιο του Δήμου Θεσσαλονίκης. Ο οργανισμός στεγάζεται σε τρία κτίρια. Η Εταιρεία διαθέτει επίσης Βιβλιοθήκη (1951) με 70.000 τόμους βιβλίων, περιοδικών, χειρογράφων, εφημερίδων και χαρτών καθώς και την Πινακοθήκη της Εταιρείας Μακεδονικών Σπουδών (Ιούνιος 1975), η οποία αποτέλεσε τον πρώτο οργανωμένο εικαστικό μουσειακό φορέα της Θεσσαλονίκης. Ως ξεχωριστό παράρτημα της Εταιρίας λειτουργεί το Ίδρυμα Μελετών Χερσονήσου του Αίμου (Ι.Μ.Χ.Α.).

Το όνομα του οργανισμού εμπνεύστηκε ο αντιστασιακός καθηγητής του Πανεπιστημίου Θεσσαλονίκης Αντώνιος Σιγάλας.

Μέγαρα Εταιρείας Μακεδονικών Σπουδών
------------------------------------

Στις 8 Φεβρουαρίου 1949 ο Βασιλεύς Παύλος έθεσε τον θεμέλιο λίθο του πρώτου μεγάρου της Εταιρείας και δύο χρόνια αργότερα, στις 19 Νοεμβρίου 1951, τον θεμέλιο λίθο του Μεγάρου Β΄. Οι εργασίες ανέγερσης του μεγάρου Γ΄ – που συνδέει το Μέγαρο Α΄ με το Μέγαρο Β΄ – ξεκίνησαν το φθινόπωρο του 1968. Στα κτήρια στεγάζονται όλες οι υπηρεσίες της Εταιρείας. Στο Μέγαρο Β΄ στεγάζεται το Κινηματοθέατρο «Αριστοτέλειον», το Θέατρο Εταιρείας Μακεδονικών Σπουδών, στο όποιο λειτουργεί ως μισθωτής το Κρατικό Θέατρο Βορείου Ελλάδος και η Πινακοθήκη. Στο στο Μέγαρο Α΄ στεγάζεται η Βιβλιοθήκη.

Πρόεδροι της Εταιρείας
----------------------

| Όνομα | Θητεία |
| --- | --- |
| Αντώνιος Σιγάλας (Σύρος 1890 – Αθήνα 1981) | 1939 |
| Κωνσταντίνος Μερκουρίου(Θεσσαλονίκη 1864 - 28.5.1951) | 1939 - 1942 |
| Στίλπων Κυριακίδης(Κομοτηνή 25.10.1887 – Θεσσαλονίκη 18.3.1964) | 1942 - 1964 |
| Χαράλαμπος Φραγκίστας(Σκιάθος 6.6.1905 – Λονδίνο 1.5.1976) | 1964 - 1976 |
| Νικόλαος Π. Ανδριώτης(Ίμβρος 28.11.1906 – Θεσσαλονίκη 29.9.1976) | 1976 |
| Κωνσταντίνος Αν. Βαβούσκος(Δράμα 18.11.1921 – Θεσσαλονίκη 10.02.2012) | 1976 - 2006 |
| Νικόλαος Ι. Μέρτζος(Νυμφαίον 1936) | 2006 - 2015 |
| Αθανάσιος Καραθανάσης(Βόλος 1946) | 1.4.2015 - 2018 |
| Βασίλειος Παππάς | Από το 2018 |

Πηγές
-----

* Η επίσημη ιστοσελίδα της Εταιρείας Μακεδονικών Σπουδών

Υποσημειώσεις
-------------

1. ↑  Εταιρεία Μακεδονικών Σπουδών, Αντώνιος Σιγάλας, ems.gr
2. ↑  «Αλλαγή σκυτάλης στην Εταιρεία Μακεδονικών Σπουδών». voria.gr. 30-03-2015.. Ανακτήθηκε στις 08-08-2015.
3. ↑  «Νέος Πρόεδρος στην Εταιρεία Μακεδονικών Σπουδών, αντικαθιστά τον Ν. Μέρτζο». makpress. 01-04-2015.. Ανακτήθηκε στις 08-08-2015.
4. ↑  «Ο Βασίλειος Παππάς νέος πρόεδρος της Εταιρείας Μακεδονικών Σπουδών». voria.gr. 04-04-2018.. Ανακτήθηκε στις 27-12-2018.

Συντεταγμένες: 40°37′36″N 22°56′59″E﻿ / ﻿40.6266°N 22.9496°E﻿ / 40.6266; 22.9496